Helle Sjelle (KF), 2010-04-23:
I Det Konservative Folkeparti mener vi jo, som vi også har sagt tidligere, at vejen til det gode liv for den enkelte går gennem beskæftigelse og selvforsørgelse, og vi mener også, at et godt samfund indebærer, at så mange borgere som muligt forsørger sig selv.
Den velstand og velfærd, vi oplever i dagens Danmark, skyldes danskernes flid og foretagsomhed.
Vi Konservative arbejder til enhver tid for at fremme værdier som flid og foretagsomhed og derigennem vækst og velstand.
Derfor er jeg da også som konservativ ganske glad for den interesse, som oppositionen viser for regeringens arbejdsmarkedspolitik og ikke mindst for ungdomsarbejdsløsheden, selv om jeg bestemt synes, at man kan diskutere, om en forespørgsel er den rigtige måde at gøre det på, når der nu er forlig på området, men lad det nu være.
Jeg vil begynde med at sige tak til beskæftigelsesministeren for hendes glimrende og grundige redegørelse for regeringens omfattende indsats for at bekæmpe ungdomsarbejdsløsheden.
Som ministeren også har været inde på, gør regeringen jo ganske meget på området, og indsatsen vil fortsætte med uformindsket styrke i de kommende år.
Vi synes, det er vigtigt, at så få unge som muligt tabes på gulvet og overgår til passiv offentlig forsørgelse.
Grundlaget for mangeårig selvforsørgelse bliver lagt i ungdommen.
Vores mål er derfor, at unge enten er i beskæftigelse eller under uddannelse.
Og det er et mål, jeg egentlig ikke kan forestille mig, at der er nogen som helst, der kan være uenige i – heller ikke oppositionen.
Men hvordan når vi så det mål om, at unge enten er i beskæftigelse eller under uddannelse?
En del af dem er oven i købet også aftalt med Socialdemokratiet og Det Radikale Venstre, som en del af bl.a. ungepakken, og jeg vil i dag nøjes med at fremhæve tre af de initiativer, som vi Konservative anser for at være særlig gode.
Det første initiativ er, at unge mellem 15 år og 17 år fremover i højere grad end nu vil blive hjulpet af jobcentrene.
Det er i dag sådan, at centrene kun har mulighed for at hjælpe arbejdsløse, når de fylder 18 år.
Fremover vil centrene også få mulighed for at give tilbud om beskæftigelse og uddannelse til unge mellem 15 år og 17 år, som hverken er i beskæftigelse eller under uddannelse.
I kombination med de ca. 10.000 praktikpladser, som vil blive oprettet i løbet af i år og næste år, håber vi, at strakstilbuddet til de helt unge vil hjælpe.
Det tredje og sidste initiativ, som jeg vil fremhæve her i dag, er den stribe af initiativer, der retter sig mod unge mellem 18 år og 30 år, som er arbejdsløse.
Det handler bl.a. om mentorstøtte, om læse- og skrivetest og ikke mindst om »Ny chance til unge«, hvor unge, der hænger fast i passiv offentlige forsørgelse, vil blive mødt med en individuel og intensiv indsats.
Alt i alt bliver en meget aktiv arbejdsmarkedspolitik, som regeringen også har ført siden sin tiltræden i 2001, nu nærmest aktivistisk.
Det er vi Konservative faktisk rigtig glade for.
Det er ikke, fordi vi sætter stor pris på aktivisme i almindelighed, men fordi vi som sagt arbejder for at fremme værdier som flid, foretagsomhed og selvforsørgelse.
Til slut vil jeg så gerne understrege, at vi er af den opfattelse, at vi fra politisk hold skal gøre en ihærdig indsats for at få unge i beskæftigelse eller i uddannelse.
Men jeg synes også, at vi skal glæde os over, at ungdomsarbejdsløsheden alt andet lige er lavere i Danmark end i de fleste andre lande.
Danmark har altså et fornuftigt udgangspunkt.
Ungdomsarbejdsløsheden og den generelle arbejdsløshed er lav i forhold til de andre landes, men det skal naturligvis ikke få os til at hvile på laurbærrene.
Vi og regeringen skal naturligvis gøre alt, hvad vi kan for at få de unge i beskæftigelse.